Frido Mětšk

Frido Mětšk (* 4. oktobra 1916 w Annabergu jako Alfred Mietzschke, † 9. julija 1990 w Budyšinje) bě serbski spisowaćel, stawiznar, přełožowar a wudawaćel.

 Žiwjenje 
Frido Mětšk wopytowaše wot 1927 do 1936 Křižny gymnazij w Drježdźanach a nawukny hišće do studija ze zajima za serbski pochad swojeje maćerje awtodidaktisce delnjoserbšćinu. Wot 1937 do 1940 studowaše klasisku filologiju, stawizny a slawistiku w Hali a Jenje. W swojej disertaciji zaběraše so pod titulom Heinrich Milde (1676–1739), ein Beitrag zur Geschichte der slawistischen Studien in Halle z wědomostnohistoriskej temu ze slawistiskej relewancu. Po krótkim času jako wučerski referendar bě wot 1941 do 1945 z wojakom w Druhej swětowej wójnje. Po nawróće ze sowjetskeje wójnskeje jatby w Karelskej w lěće 1949 sta so na próstwu Oty Wićaza z direktorom runje załoženeje Serbskeje wyšeje šule w Budyšinje. Za serbsku wučbu spisa sam material wo serbskich stawiznach.

Wot lěta 1955 dźěłaše Mětšk jako wědomostny sobudźěłaćer Instituta za serbski ludospyt a wot lěta 1959 bě z nawodu Serbskeho kulturneho archiwa a wěnowaše so jeho wutwarej na serbski centralny archiw. W lěće 1960 dósta Frido Mětšk Myto Ćišinskeho. 1964 habilitowaše na Berlinskej Humboldtowej uniwersiće wo Kurmarkowsko-serbskim distrikće w Braniborskej wot 16. do 18. lětstotka.

Hromadźe z mandźelskej Ludmilu – dźowku Arnošta Holana a sotru Lubiny Holanec – měještaj dwě dźěsći, Wandu a Jura.

 Spisy 
 Beletristika 
 Mojim Serbam. 1939 (zběrka basnjow, ilegalnje rozšěrjena)
 Ze žywjenja. 1944 (zběrka basnjow, ilegalnje rozšěrjena)
 Bjerduški. LND, Budyšin 1967 (lyrika a proza)
 Frido Mětšk. Serbska poezija 21, zestajał a wudał Kito Lorenc. LND, Budyšin 1986.

 Wubrane wědomostne spisy 
 Do cuzeje zemje. Volk und Wissen, Berlin 1957 (historiska reportaža)
 Die brandenburgisch-preussische Sorbenpolitik im Kreise Cottbus vom 16. Jahrhundert bis zum Posener Frieden. (=Veröffentlichungen des Instituts für Slawistik, zwjazk 25). Akademie Verlag, Berlin 1962
 Der kurmärkisch-wendische Distrikt. Ein Beitrag zur Geschichte der Territorien Bärwalde, Beeskow, Storkow, Teupitz und Zossen mit besonderer Berücksichtigung des 16. bis 18. Jahrhunderts (=Schriftenreihe des Instituts für Sorbische Volksforschung in Bautzen, zwjazk 24). LND, Budyšin 1965.
 Die Stellung der Sorben in der territorialen Verwaltungsgliederung des deutschen Feudalismus (=Schriftenreihe des Instituts für sorbische Volksforschung in Bautzen, zwjazk 43). LND, Budyšin 1968
 Ideologen der antisorbischen Sprachpolitik während der Periode des Übergangs vom Feudalismus zum Kapitalismus. Eine Quellensammlung. LND, Bautzen 1973
 Stawizny Serbow, zwjazk I. Wot spočatkow hač do lěta 1789. Ludowe nakładnistwo Domowina, Budyšin 1977 (z Janom Brankačkom)
 Studien zur Geschichte sorbisch-deutscher Kulturbeziehungen (=Schriftenreihe des Instituts für Sorbische Volksforschung in Bautzen, zwjazk 55). LND, Bautzen 1980
 Mato Kosyk. LND, Budyšin 1985 (biografija)

 Wotkazy 


Kategorija:Serb
Kategorija:Stawiznar
Kategorija:Serbska literatura
Kategorija:Wudawaćel
Kategorija:Přełožowar
Kategorija:Muž
Kategorija:Rodź. 1916
Kategorija:Zemr. 1990
Kategorija:Nošer Myta Ćišinskeho
Kategorija:Maćicar
Kategorija:Awtor
Kategorija:Literatura (20. lětstotk)
Kategorija:Institut za serbski ludospyt
Kategorija:Wosoba w Druhej swětowej wójnje